DGD ali dokumentacija za pridobitev gradbenega dovoljenja je nov izraz, ki je v skladu s Pravilnikom o podrobnejši vsebini dokumentacije in obrazcih, povezanih z graditvijo objektov nadomestil stari projekt za pridobitev gradbenega dovoljenja (PGD). Projekt DGD je zakonsko obvezen in brez njega ne morete začeti gradnje. Cena izdelave projekta za pridobitev gradbenega dovoljenja predstavlja 30 % cene projektne dokumentacije, kar za povprečno enostanovanjsko hišo znese od 2.500 do 4.500 evrov.
Pred izdelavo dokumentacije za pridobitev gradbenega dovoljenja morate na pristojni upravni enoti pridobiti lokacijsko informacijo ali potrdilo o namenski rabi zemljišča in elaborat geodetskega načrta, ki ga izdela podjetje za geodetske storitve.
Po pridobitvi potrebne dokumentacije se z arhitektom podrobneje dogovorite o zasnovi objekta glede na vaše želje in potrebe po prostorih. Skupaj boste preučili možnosti graditve na želeni lokaciji glede na urbanistične pogoje, katastrsko stanje terenske razmere, gabarite, obliko in lego objekta.
Arhitekt projektant nato izdela projekt idejne zasnove, ki je podlaga za pridobitev soglasij za priključitev pri pristojnih mnenjedajalcih (upravljavcih javne gospodarske infrastrukture). Zaprositi je potrebno tudi za izdajo projektnih pogojev, če je gradnja predvidena znotraj varovalnih pasov oziroma varovanih območij (vodovarstveno in naravovarstveno območje, območje varovanja kulturne dediščine).
Na osnovi pridobljenih soglasij za priključitev in projektnih pogojev arhitekt projektant izdela projekt za pridobitev gradbenega dovoljenja z zakonsko predpisanimi sestavnimi deli, ki vključuje vodilno mapo, potrebne načrte in elaborate.
Z zbrano dokumentacijo za pridobitev gradbenega dovoljenja se lahko vloži vloga za izdajo gradbenega dovoljenja na pristojni upravni enoti, ki bo presodila, če predvidena gradnja izpolnjuje vse predpise in pogoje za pridobitev gradbenega dovoljenja in če je investitor k vlogi predložil vso potrebno dokumentacijo.
Na vlogi za izdajo gradbenega dovoljenja je potrebno navesti podatke o investitorju in njegovem pooblaščencu, vrsto gradnje in vrsto objekta, zemljišče gradnje, zemljišča, po katerih bodo potekali priključki na javno gospodarsko strukturo in dovoz, dokazilo o pravici graditi ter navesti kdo bo podal zahtevo za odmero komunalnega prispevka.
Če je vloga za pridobitev gradbenega dovoljenja nerazumljiva ali nepopolna upravni organ poda zahtevo za dopolnitev vloge. V roku enega meseca po vložitvi popolne vloge upravni organ povabi stranke, da se seznanijo z nameravano gradnjo in se o njej izrečejo. Če za izdajo gradbenega dovoljenja ni zadržkov, upravna enota po plačilu dajatev in prispevkov izda gradbeno dovoljenje z odločbo, ki velja dve leti.